CELEX: 62019TN0322
Language: bg
Date: 2019-05-27 00:00:00
Title: Дело T-322/19: Жалба, подадена на 27 май 2019 г. — El-Qaddafi/Съвет

22.7.2019   
            
            
               BG
            
            
               Официален вестник на Европейския съюз
            
            
               C 246/38
            
         
      Жалба, подадена на 27 май 2019 г. — El-Qaddafi/Съвет
      (Дело T-322/19)
      (2019/C 246/40)
      Език на производството: английски
      
         Страни
      
      
         Жалбоподател: Aisha Muammer Mohamed El-Qaddafi (Маскат, Оман) (представител: S. Bafadhel, Barrister)
      
         Ответник: Съвет на Европейския съюз
      
         Искания
      
      Жалбоподателката иска от Общия съд:
      
                  —
               
               
                  да отмени Решение 2017/497/ОВППС на Съвета от 21 март 2017 година за изменение на Решение 2015/1333/ОВППС относно ограничителни мерки с оглед на положението в Либия, доколкото името на жалбоподателката е запазено в списъка в приложения I и III към Решение 2015/1333/ОВППС на Съвета от 31 юли 2015 година относно ограничителни мерки с оглед на положението в Либия,
               
            
                  —
               
               
                  да отмени Регламент за изпълнение (ЕС) № 2017/489 на Съвета от 21 март 2017 година за прилагане на член 21, параграф 5 от Регламент (ЕС) № 2016/44 относно ограничителни мерки с оглед на положението в Либия, доколкото името на жалбоподателката е запазено в списъка в приложение II към Регламент (ЕС) 2016/44 на Съвета от 18 януари 2016 година относно ограничителни мерки с оглед на положението в Либия, и
               
            
                  —
               
               
                  да осъди Съвета на Европейския съюз да заплати съдебните разноски на жалбоподателката във връзка с производствата пред Общия съд и в съответствие с правилата на Общия съд.
               
            
         Основания и основни доводи
      
      Жалбоподателката изтъква четири основания в подкрепа на жалбата.
      
                  1.
               
               
                  Първо основание: Съветът на Европейския съюз не е действал своевременно що се отнася до нотифицирането на обжалваните мерки по отношение на жалбоподателката. Това представлява нарушение на съществено процесуално изискване във връзка с ефективната съдебна защита, което е причинило вреда на жалбоподателката.
               
            
                  2.
               
               
                  Второ основание: решението на Съвета да включи отново името на жалбоподателката в списъците се основава на идентични съображения на тези във връзка с отменени преди това ограничителни мерки с решение на Общия съд от 28 март 2017 г. по дело T-681/14, в нарушение на принципите на res judicata и на правната сигурност, както и на правото на ефективно правно средство за защита.
               
            
                  3.
               
               
                  Трето основание: обжалваните актове не сочат законово основание за запазването на името на жалбоподателката в списъците въпреки фундаменталните промени на обстоятелствата в Либия. Съветът не е изложил индивидуални, специфични и конкретни съображения за обжалваните мерки, които не са подкрепени от никакви доказателства.
               
            
                  4.
               
               
                  Четвърто основание: обжалваните мерки нарушават основните права на жалбоподателката, включително правото на здраве, на семеен живот, на собственост и правото на ефективна защита, гарантирани от Хартата на основните права на Европейския съюз.